Esaia 20 | Bibele e Inthaneteng | Phetolelo ea Lefatše le Lecha
20 Ka selemo seo Tartane+ a tlileng Ashdode+ ka sona, ha a rometsoe ke Sargone morena oa Assyria,+ ’me a loantša Ashdode a e hapa;+ 2 ka nako eo Jehova a bua ka letsoho la Esaia mora oa Amoze,+ a re: “Tsamaea,+ ’me u lokolle lesela la mokotla lethekeng;+ u role meqathatso.”+ Eaba o etsa joalo, a tsamaea a hlobotse ’me a sa roala letho maotong.+ 3 Jehova a tsoela pele ho re: “Feela joalokaha mohlanka oa ka Esaia a tsamaile a hlobotse ’me a sa roala letho maotong ka lilemo tse tharo e le pontšo+ le limakatso khahlanong le Egepeta+ le khahlanong le Ethiopia,+ 4 kahoo morena oa Assyria o tla etella pele sehlopha sa baholehuoa ba Egepeta+ le baholehuoa ba Ethiopia, bashanyana le banna-baholo, ba hlobotse ’me ba sa roala letho maotong, le marao a bona a hlobolisitsoe, bofeela ba Egepeta.+ 5 Ka sebele ba tla haroha letsoalo ’me ba hlajoe ke lihlong ka Ethiopia e leng tšepo+ eo ba e lebeletseng le Egepeta e leng botle ba bona.+ 6 Ka sebele baahi ba sebaka sena se lebōpong la leoatle ba tla re letsatsing leo, ‘Ke kamoo tšepo ea rōna e lebeletsoeng e leng kateng, eo re balehetseng ho eona bakeng sa thuso, e le hore re lopolloe ka lebaka la morena oa Assyria!+ Re tla phonyoha joang?’”